Folketing
2004-11-18

Jeg vil gerne sige tre ting til fru Anne Baastrup. For det første dømmer jeg ikke nogen mennesker på forhånd i modsætning til mange andre. Sagerne må gå deres gang, og de pressehistorier, der har været, må stå fuldstændig for egen regning. Den anden ting er, at jeg synes, at forsvarsministeren har tacklet den her problemstilling helt utrolig flot, og jeg synes, at han har udvist rettidig omhu i de beslutninger, som blev truffet, for at der ikke skulle sås tvivl om, hvordan Danmark ser på overholdelse af konventioner og internationale aftaler. Det tredje er, at jeg godt vil forklare lidt om, hvad forholdet er mellem den militære straffelov og den almindelige straffelov, for det virker, som om der er nogle, der har fået det lidt galt i halsen. Hvis en dansk soldat begår en forbrydelse som f.eks. vold mod en civil person, vil soldaten kunne straffes efter straffelovens bestemmelser om vold, dvs. § 244-246, som fru Anne Baastrup udmærket godt kender.